<classify> JESHI la Polisi Tanzania limesisitiza kuwa katazo la kupiga marufuku magari kufunga taa za vimulimuli au za rangi, zenye mwanga mkali na kufunga vingora kwenye magari ya kiraia au watu binafsi na pikipiki, ni kwa nchi nzima. Kuanzia Agosti 5, Jeshi la Polisi nchi nzima wataendelea kuchukua hatua dhidi yao kwa mujibu wa sheria, kanuni na taratibu na kutoa onyo kwa madereva wenye tabia hiyo kuacha la sivyo watakamatwa. Katazo hilo awali lilitolewa na Kamanda wa Polisi Kanda Maalumu ya Dar es Salaam, Lazaro Mambosasa, hivyo kudhaniwa ni Dar es Salaam pekee. Taarifa iliyotolewa na Msemaji wa jeshi hilo, David Misime imeeleza kuwa katazo hilo ni kwa nchi nzima kutokana na kujitokeza baadhi ya watu walioamua kufunga vimulimuli na vingora na kutumia wawapo barabarani na kusababisha usumbufu kwa watumiaji wengine wa barabarani.Wamefunga vifaa hivyo kutaka kupewa kipaumbele wawapo barabarani kwa kujua au kwa kutokufahamu kuwa ni kinyume na sheria, kanuni na taratibu zilizopo, ilisema sehemu ya taarifa hiyo iliyotolewa juzi jioni. Misime alieleza kuwa kwa mujibu wa Sheria ya Usalama Barabarani Sura ya 168 ya mwaka 1973 na kufanyiwa marejeo mwaka 2002 kifungu cha 39 B i na 2, kinafafanua juu ya matumizi ya ishara ikiwemo vingora na vimulimuli ambavyo sheria hiyo imeeleza dereva anaweza kutumia ishara hizo pale tu atakapoona kuna ulazima wa kutoa tahadhari au kuzuia hatari dhidi ya watumiaji wengine wa barabara. Alisema sheria hiyo imeendelea kueleza dereva hatatumia ishara hizo kwa nia yoyote zaidi na ilivyoelezwa katika kifungu hicho na wala haruhusiwi kutumia ishara hizo kwa muda mrefu zaidi ya mazingira yaliyopo yanayomlazimu kutoa tahadhari.Aidha, kwa mujibu wa sheria hiyo ya Usalama Barabarani kifungu 54 1 mpaka tano, vinaeleza mazingira, matumizi ya vimulimuli, vingora na wanaoruhusiwa kufunga vingora, vimulimuli na kuvitumia kutoa ishara ya tahadhari ambapo watumiaji wengine wa barabara wanapoona au kusikia wanapaswa kuwapisha au kuwapa kipaumbele. Wanaoruhusiwa kwa mujibu wa sheria hiyo ni magari ya dharura ambayo ni Polisi, Majeshi ya Ulinzi, Zimamoto na Uokoaji, magari ya kubeba wagonjwa au magari mengine na matela ambayo yamepata kibali kutoka kwa Waziri wa Mambo ya Ndani ya Nchi na kutangazwa kwenye Gazeti la Serikali, magari mengine yenye kibali ni yanayotumiwa na viongozi wakuu wa kitaifa na wakuu wa vyombo vya ulinzi na usalama, ilisema taarifa hiyo. Msemaji wa jeshi hilo la Polisi alisema hivyo kama haupo katika makundi hayo ni kinyume cha sheria kufunga vingora, taa za rangirangi na vimulimuli na kuvitumia uwapo barabarani.Alisema kutokana na mazoea ambayo yameanza kujitokeza kwa baadhi ya watu wenye vyombo vya moto kufunga vifaa hivyo vya kutoa ishara na kuvitumia wawapo barabarani, watambue waliopewa fursa hiyo ni magari ya misafara ya viongozi wakuu wa kitaifa, wakuu wa vyombo vya dola, magari ya dharura yaliyopewa kibali na waziri mwenye dhamana na kutangazwa kwenye gazeti la serikali na si vinginevyo.  <topic>: kitaifa 